ועדת החינוך, התרבות והספורט, כנסת 18, פרוטוקול מספר 76, 2009-10-19 10:00

זבולון אורלב: בוקר טוב.

זבולון אורלב: אנחנו פותחים את ישיבת הוועדה, שתעסוק היום בשירות הלאומי במערכת החינוך בשנת הלימודים תש"ע.

זבולון אורלב: נזעקנו לקיים את הדיון הזה, כיוון שהתברר שלמרות שהשירות הלאומי התחיל את עבודתו בהיקף כפי שהיה בשנים קודמות במערכת החינוך בתחילת שנת הלימודים, ב-1 בספטמבר, עד לרגע זה לא נחתם הסכם בין משרד החינוך לבין הגופים המוכרים כדי לקיים את השירות הלאומי, ולכן העמותות לא מקבלות את התשלום החודשי.

זבולון אורלב: יש כרגע הודעה של העמותות, שמאחר שאין הסכמים גם התקציב לא הגיע, והואיל והתקציב לא הגיע, ביום רביעי בשבוע זה עלולות 3,000 הבנות להישלח הביתה ולהפסיק את המפעל של השירות הלאומי במערכת החינוך.

זבולון אורלב: סיעתנו, הבית היהודי – מפד"ל החדשה, יודעת הרבה תלאות בסיפור הזה של השירות הלאומי, וזו לא פעם ראשונה שיש בעיה כזאת.

זבולון אורלב: לכן תבענו וקיבלנו בהסכם הקואליציוני התחייבות חתומה על-ידי המערכת השלטונית, הסכם שהונח על שולחן הכנסת, שהשירות הלאומי לא ייפגע במעמדו ובהיקפו.

זבולון אורלב: כמובן, אין מדובר כאן במפעל מפלגתי.

זבולון אורלב: נכון שהמפד"ל היתה היוזמת של המפעל הזה לפני כ-40 שנה, בראשית שנות ה-70, ודאגה כל השנים לתקצוב על-ידי המדינה, אבל המפעל הוא ממלכתי ממדרגה ראשונה, כיוון שהמדינה היא זו שקובעת היכן הבנות יעבדו, המדינה היא זו שמתקצבת והמדינה גם קובעת כל דבר ועניין שקשור בשירות הזה.

זבולון אורלב: במערכת החינוך, כמו בשירותים אחרים, הבנות בשירות הלאומי משרתות את מדינת ישראל בכל אחד מהתחומים על-פי הצרכים הלאומיים.

זבולון אורלב: מערכת החינוך, בדרך הטבע, וגם מערכת הרווחה, משרתות את האוכלוסיות החלשות ביותר, בין אם מדובר בחינוך המיוחד, בין אם מדובר בתלמידים עולים, בין אם מדובר בתלמידים שיש להם ליקויי למידה, בין אם מדובר בפריפריה שאין שם מספיק כוחות הוראה וכדומה.

זבולון אורלב: הבנות גם זוכות לשבח מכל עבר.

זבולון אורלב: אחד הדברים שמרנינים את הלב בכל הביקורים הוא לשמוע את המחמאות האדירות שהבנות האלה זוכות להן, שהן עושות עבודתן במסירות רבה מאוד.

זבולון אורלב: והנה זה פלא, עד היום התקציב של 3,000 הבנות במערכת החינוך לא מעוגן בבסיס התקציב, רק חלקו.

זבולון אורלב: לצערי היו גם שרים, כמו שרת החינוך האחרונה, יולי תמיר, שגם קיצצו בבסיס התקציב של השירות הלאומי.

ציון פיניאן: היא הגדילה את הנכבה.

זבולון אורלב: כל פעם נדרשנו להשיג עוד תקציבים בלחצים פוליטיים כדי שהמפעל הזה ימשיך להתקיים.

זבולון אורלב: אבל אפילו בזמן ממשלת אולמרט עם יולי תמיר לא עמדנו במצב כזה שחודש וחצי אחרי תחילת שנת הלימודים אין הסכם.

זבולון אורלב: אני אומר את זה בצער כבד מאוד.

זבולון אורלב: אני חבר בקואליציה, ולידי יושב השר הרב פרופ' דניאל הרשקוביץ, שהוא שר המדע והטכנולוגיה, מפני שהנושא הזה יקר ללבנו.

זבולון אורלב: גם תבענו בהסכם הקואליציוני שהמינהלת של השירות הלאומי תועבר ממשרד ראש הממשלה למשרד המדע והטכנולוגיה לאחריות השר מטעם הבית היהודי – מפד"ל חדשה, כי אמרנו שלנו הנושא הזה בוער בעצמות ואנחנו נדע כיצד להתמודד עם הדבר הזה.

זבולון אורלב: אבל כנראה שגם זה לא מספיק עוזר, למרות המאמצים הבלתי רגילים שהשר השקיע ואנחנו השקענו, וגם חברי כנסת אחרים השקיעו.

זבולון אורלב: בשבוע שעבר נשיאות הכנסת הכירה בדחיפות העניין, ושלושה חברי כנסת קיבלו אישור להעלות את הנושא כהצעה דחופה – חבר הכנסת אורי אורבך מסיעת הבית היהודי – מפד"ל החדשה, חברת הכנסת ציפי חוטובלי מסיעת הליכוד וחבר הכנסת יעקב כץ מסיעת האיחוד הלאומי.

זבולון אורלב: המליאה דנה בנושא, השר ענה ובהחלטת המליאה, על-פי הצעת השר, הנושא הזה הועבר לוועדת החינוך והתרבות, וזה הדיון שעכשיו אנחנו מקיימים במסגרת הצעות דחופות לסדר-היום.

זבולון אורלב: כמובן שבינתיים גם היו התפתחויות שונות.

זבולון אורלב: היום מותר לגלות שאיימנו גם באיומים קואליציוניים שנתחיל לעשות סנקציות קואליציוניות.

זבולון אורלב: לא רצינו לפרסם זאת, כיוון שאמרנו שהנושא הוא ממלכתי, אבל מתחת לפני השטח הודענו שביום מסוים אנחנו משעים את עצמנו ולא נבוא להצבעות.

זבולון אורלב: אתמול הודיע לי יושב-ראש הקואליציה, ולאחר מכן השר התקשר, שלכאורה הבעיה באה על פתרונה, כיוון שהעניין סודר.

זבולון אורלב: עוד לא שאלתי את יושב-ראש ועדת הכספים האם על שולחן ועדת הכספים כבר יש בקשה להעברה תקציבית.

זבולון אורלב: אני מניח שהתשובה היא שלילית.

משה גפני: נכון.

זבולון אורלב: אתמול בצהריים שוחחתי עם הממונה על שירה, עם יוני.

זבולון אורלב: בשעה 12:00 התקשרנו לשאול האם אגף התקציבים יודע, כדי שתוגש הבקשה.

זבולון אורלב: גם אגף התקציבים לא ידע עדיין שום דבר, ולכן אמרנו שנקיים את הישיבה הזאת, מפני שבאמת יש סכנה חמורה להפיל מפעל לאומי ממדרגה ראשונה.

משה גפני: כמה יש בבסיס התקציב?

זבולון אורלב: צריך שיהיו 84 מיליון, ובבסיס התקציב יש 35 מיליון שקלים.

משה גפני: כל שנה זה כך?

זבולון אורלב: יולי תמיר גם קיצצה בבסיס.

זבולון אורלב: אבל תמיד היתה איזושהי דלתא ועשינו תמיד מלחמה.

זבולון אורלב: זה לא עניין שלנו, זה עניין ממלכתי, אבל לא עזר שום דבר.

זבולון אורלב: כל שנה חוזר הריטואל.

זבולון אורלב: אבל השנה הגדילו לעשות.

זבולון אורלב: מעבר לדבר הזה, קיבלנו אתמול ידיעה מרנינה נוספת.

זבולון אורלב: ההתקשרות בין משרד החינוך לבין העמותות נעשית בפרוצדורה של רכישות.

זבולון אורלב: ועדת הרכישות דנה והם אמרו שאם, אדוני יושב-ראש ועדת הכספים, תקבל את הבקשה ותאשר אותה בו-ביום – זאת בקשתנו ממך – וזה יגיע מייד למשרד החינוך וייחתם באותו יום הסכם הרכישה, העמותות יקבלו את הכסף מרגע החתימה ואילך.

זבולון אורלב: ניסיתי אתמול לברר את הדבר הזה עם החשב וקיבלתי תשובה כזאת ואחרת.

זבולון אורלב: עדיין גם בסוגיה הזאת יש בעיה.

זבולון אורלב: מעבר לכך, כולנו יודעים שהכנסת אישרה תקציב לשנים 2009 ו-2010.

זבולון אורלב: הפתרון עכשיו הוא ל-2009.

זבולון אורלב: כלומר, ב-1 בינואר הדרא קושיה לדוכתא, הבעיה חוזרת למקומה.

זבולון אורלב: שוב נעמוד בפני אותה בעיה, שיש בבסיס התקציב 35 מיליון שקלים, השירות הלאומי פועל בהיקף של 82 מיליון.

ירון לוץ: ב-2010 זה כבר יהיה 33 מיליון.

זבולון אורלב: גם על זה החילו את הקיצוץ הרוחבי, כמו על החיילות בצה"ל.

זבולון אורלב: אנחנו לא רוצים לעשות עוד ישיבה בינואר.

לא דיברתם על זה בהסכם הקואליציוני?

זבולון אורלב: כפי שאמרתי, יש סעיף ברחל בתך הקטנה, שאומר שיישמר מעמדו והיקפו של השירות הלאומי.

זבולון אורלב: זה מה שרצינו, לשמור על המעמד ועל ההיקף.

זבולון אורלב: אנחנו רצינו לדבר על סכומים, רצינו להכניס לבסיס.

משה גפני: שאלתם אותם אם הם מפרים את ההסכם הקואליציוני?

משה גפני: הרי יביאו את הנושא לוועדת הכספים ואני אשאל את השאלה.

זבולון אורלב: אין לנו תשובות על הנושא של הפרת הסכם קואליציוני.

זבולון אורלב: חבר הכנסת ציון פיניאן הוא חבר מאוד קרוב והוא גם איש חינוך, אבל מישהו בליכוד יצא בהודעה ביום חמישי בערב שהבעיה נפתרה.

זבולון אורלב: אמרתי לאותו עיתונאי שפנה אלי שזה דין "הרצחת וגם ירשת".

זבולון אורלב: קודם כל הם מקצצים, הליכוד יושבים בשלטון והם מקצצים, ואחרי זה הם מודיעים שהם מתקנים את המצב והם מצילים את המצב.

זבולון אורלב: אל תרצח ואל תירש, אל תקצץ ואל תחזיר את הכסף.

זבולון אורלב: לכן זה לא עניין מפלגתי, זה עניין לאומי, ואנחנו רוצים את תיקונו של הדבר הזה.

זבולון אורלב: זה נושא יותר מדי חשוב.

זבולון אורלב: השבוע ניצלנו כמעט כל במה אפשרית לדבר על זה בכנסת – בנאומים בני דקה, באי-אמון, אורי אורבך ויעקב כץ בהצעות דחופות לסדר-היום – ובכל פעם באו אלי חברי כנסת, מכל המפלגות, ואמרו שהם לא מאמינים ושנגיד להם מה לעשות, כי כולם רואים בזה עניין לאומי.

זבולון אורלב: אז אם כבר נחתה עלינו הצרה הזאת, ננצל את ההזדמנות ואולי נוכל לעשות פעם אחת סדר בפרשה הזאת של השירות הלאומי ולמחוק את הביזיון הזה שכל פעם כולם עומדים מודאגים מה יהיה עם השירות הלאומי, האם הוא יקרוס או לא יקרוס.

זבולון אורלב: אדוני השר, בבקשה.

דניאל הרשקוביץ: אני לא יכול להוסיף הרבה על מה שאמר היושב-ראש.

דניאל הרשקוביץ: למען האמת כבר יש מגעים מאז לפני תחילת שנת הלימודים, כיוון שכולנו ידענו שהחל מה-1 בספטמבר הבנות נכנסות למעגל העבודה במערכות החינוך, וחלקן נכנסו בפועל קודם למערכות הכשרה שונות.

דניאל הרשקוביץ: נעיר שמעולם לא אמרו שלא יקיימו את ההסכם הקואליציוני, אבל הכספים לא עברו בפועל.

דניאל הרשקוביץ: המגעים היו בצורה זו או אחרת מאז סוף אוגוסט.

דניאל הרשקוביץ: זה נכנס למהלך מואץ במהלך חג הסוכות.

דניאל הרשקוביץ: ביום חמישי הודיעו הודעה שאחר כך הסתבר שעדיין היתה מוקדמת.

דניאל הרשקוביץ: לגבי ההודעה של אתמול, נאמר שבסדר הדברים ראש הממשלה בפתיחת ישיבת הממשלה הודיע במפורש שיועבר הסכום הדרוש, 45 מיליון שקלים, למשרד החינוך בעבור הנושא של השירות הלאומי.

דניאל הרשקוביץ: יצאה גם הודעה מלשכתו של שר האוצר וגם יושב-ראש הקואליציה, חבר הכנסת אלקין, שהיה מעורב מאוד בטיפול בנושא.

דניאל הרשקוביץ: אני לא יודע לגבי העניינים הטכניים, אני מעריך שנציגי האוצר יוכלו לומר לנו.

דניאל הרשקוביץ: ההודעה היתה חד-משמעית, לכן היא לא השאירה כאן מקום לספקות, וכן ההודעה של ראש הממשלה בישיבת הממשלה.

דניאל הרשקוביץ: יכול להיות שכבר נמסרה הודעה לאגף התקציבים, אבל אם לא אז ברור לי שזו לא הבעיה, אבל חבר הכנסת אורלב העיר כאן בעיות נוספות, והעיקרית היא שכל עוד הנושא לא נמצא בבסיס התקציב, אז גם אם הבעיה לשנה זו באה על פתרונה וגם אחרי שנתגבר על העיכובים מול משרד החינוך, הרי ברור לכולנו שאנחנו צריכים גם להתמודד עם הבעיה לקראת שנה הבאה, ואני חושב שלא רק לקראת השנה הבאה אלא לקראת השנים הבאות, כדי להבטיח שהנושא הזה יהיה מסודר.

דניאל הרשקוביץ: הרי בסך הכול מדובר במפעל ממלכתי, שאי-אפשר להפריז בחשיבותו.

דניאל הרשקוביץ: אגב, באמת יש אבסורד מסוים שמפלגת הבית היהודי היא זאת שצריכה לדאוג לקיומו.

דניאל הרשקוביץ: כמובן שרוב המשרתים בשירות הלאומי אלה בנות דתיות לאומיות, אבל הן אלה שנותנות את השירות, הן לא אלה שנהנות מן השירות.

דניאל הרשקוביץ: מי שנהנה מן השירות זו האוכלוסייה כולה, בעיקר שכבות המצוקה.

דניאל הרשקוביץ: לכן אין ספק שהנושא הזה צריך להיות מוסדר בצורה ראויה ומכובדת.

זבולון אורלב: תודה רבה.

זבולון אורלב: נציגת האוצר, שירה מאגף התקציבים, בבקשה.

שירה גרינברג: אני אתייחס לדברים שנאמרו כדי להבהיר את העובדות.

שירה גרינברג: אגף התקציבים אכן קיבל הוראה להעביר את הכספים, אחרי שיחת הטלפון של חבר הכנסת זבולון אורלב עם יונתן רגב.

שירה גרינברג: אנחנו מתקצבים 35 מיליון שקלים.

שירה גרינברג: הטיוטה של הפנייה התקציבית כבר מוכנה.

זבולון אורלב: 35 מיליון בבסיס או בפנייה?

שירה גרינברג: 35 מיליון בפנייה.

שירה גרינברג: בסיס התקציב זה כבר משהו שאושר בכנסת ובממשלה.

שירה גרינברג: אנחנו לא מוסיפים את זה לבסיס התקציב, אנחנו עושים פנייה תקציבית ומוסיפים את הסכום, 35 מיליון.

שירה גרינברג: ב-2008 ניתנה הקדמה של 9 מיליון, ולכן זה מביא אותנו לסכום של 84 מיליון, שזה הסכום שחסר.

זבולון אורלב: יש לך מושג מתי הפנייה התקציבית תגיע לוועדת הכספים?

שירה גרינברג: לדעתי השבוע היא תגיע לוועדת הכספים.

זבולון אורלב: במי זה תלוי?

שירה גרינברג: זה עניין של החתמות.

שירה גרינברג: החתימות יסתיימו היום, אחר כך זה עניין של ועדת הכספים לקבוע לזה מועד לשינויים בתקציב ואז זה יעבור שם.

זבולון אורלב: אחרי אישור של ועדת הכספים, מתי משרד החינוך פיסית מקבל את ההודעה?

שירה גרינברג: באותו היום הם מקבלים את ההודעה.

שירה גרינברג: ברגע שזה עובר, האישור מדווח ואנחנו מדווחים להם.

שירה גרינברג: אבל לוקח לפעמים כמה ימים עד שהמערכת מתעדכנת.

שירה גרינברג: אבל אנחנו מודיעים להם כבר באותו היום שהפנייה עברה.

שירה גרינברג: אני רק אבהיר שזה לא לבסיס התקציב, זה ב"על שינוייו".

שירה גרינברג: בשנה הבאה אכן בבסיס התקציב יהיו 35 מיליון שקלים.

תמי יונה: אף אחד לא מדבר על גידול טבעי.

שירה גרינברג: אני יכולה להגיד שעד השנה הזו האוצר לא נתן כסף לנושא הזה.

שירה גרינברג: חשוב להדגיש שסדרי העדיפויות של הממשלה הם אלה שרואים בבסיס התקציב, והתוספות שניתנו הן תוספות ממשרד ראש הממשלה, תוספות קואליציוניות, משרד החינוך שנתן.

שירה גרינברג: זאת אומרת שהטענות שאתם מעלים כאן

שירה גרינברג: עכשיו הן לא טענות למשרד האוצר אלא זה עניין של סדרי עדיפויות של הממשלה.

זבולון אורלב: הרשי לי לחלוק עלייך.

זבולון אורלב: אני חושב שלממונים עלייך באגף התקציבים לדורותיהם היה עניין גדול מאוד להחזיק את המפד"ל קצר ונושא מאוד כאוב לא לשים בבסיס, כדי בכל פעם לומר שאם אנחנו רוצים את זה אז שניתן משהו אחר.

זבולון אורלב: אני רוצה להזכיר לך שבקדנציה הקודמת, בממשלת אולמרט, לא היינו בקואליציה.

זבולון אורלב: לא רק זה, היינו אופוזיציה מאוד נושכת.

זבולון אורלב: אתם בוודאי זוכרים את הימים שלי בוועדת ביקורת המדינה.

זבולון אורלב: לא היו לנו כספים קואליציוניים, כי לא היינו בקואליציה, ולא עלה על דעתה של הממשלה לא להעביר מדי פעם את הכספים האלה.

זבולון אורלב: זה נכון, עשו הסדרים עם חברינו בוועדת הכספים, אבל אנחנו היינו באופוזיציה, אלה לא כספים קואליציוניים.

זבולון אורלב: אם מישהו אומר שהמפד"ל נתנה כספים קואליציוניים לדעתי הוא לא אומר את העובדה הנכונה.

זבולון אורלב: נכון, נלחמנו שיעבור התקציב.

זבולון אורלב: גם עכשיו אלה לא כספים קואליציוניים.

זבולון אורלב: התנגדנו שאלה יהיו כספים קואליציוניים, אנחנו מתנגדים לראות בכסף הזה כסף קואליציוני.

איתן כבל: כאן מתחיל החטא.

זבולון אורלב: נכון מאוד.

זבולון אורלב: בצדק השר לא עוסק בפרטים של אגף התקציבים.

זבולון אורלב: יש סיפור ידוע על מלחמת העולם השנייה, שהצוללות הגרמניות עשו שמות בספינות האמריקניות שחצו את האוקיאנוס, עד שבא סרן צעיר בצי האמריקני ואמר שיש לו הצעה שבשעה אחת מחסלים את כל הצוללות הגרמניות.

זבולון אורלב: קרא לו מפקד הספינה, והצעיר אמר שהוא מוכן להגיד את הדברים רק לרוזוולט.

זבולון אורלב: הביאו את מפקד השייטת, והוא לא הסכים לומר לו את הדברים, רק לרוזוולט, וכך גם מפקד הצי, הרמטכ"ל ושר הביטחון.

זבולון אורלב: הביאו אותו לרוזוולט, יחד עם כל הגנרלים, כל אנשי המקצוע, ומבקשים שיאמר מה הרעיון שלו.

זבולון אורלב: הוא אומר: אני מציע להרתיח את מי האוקיאנוס, ואז הצוללות יצטרכו לצוף ואז המטוסים שלנו ידפקו אותם בזה אחר זה.

זבולון אורלב: שואלים אותו: איך מרתיחים את מי האוקיאנוס?

זבולון אורלב: ותשובתו היתה: אלה כבר פרטים טכניים, יש פה מהנדסים, הם כבר יודעים את הדבר הזה.

זבולון אורלב: הבעיה שלנו בשירות הלאומי היא לא העיקרון.

זבולון אורלב: באמת לא שמענו אף ערעור מאיזשהו חלק של האוכלוסייה במדינת ישראל שחולקת על העניין של השירות הלאומי.

זבולון אורלב: להיפך, כולם רק משבחים.

זבולון אורלב: הבעיה שלנו היא איך מרתיחים את מי האוקיאנוס, איך הופכים את המפעל הזה למפעל שאין בו בכלל מכסות.

זבולון אורלב: חיילת בצה"ל שמתגייסת ומגיעה למיטה בתל-השומר, אומרים לה שנגמרו המכסות והיא לא יכולה להתגייס לצה"ל?

זבולון אורלב: יש כזה דבר?

זבולון אורלב: אין כזה דבר.

זבולון אורלב: בת רוצה לשרת שירות לאומי בשנה שנייה, אומרים לה שאין תקציב.

זבולון אורלב: אז עוד לא הגענו לזה, אבל בנות שיש לגביהן מכסה ויש תקנים – סדרו את זה בבסיס התקציב.

זבולון אורלב: זה עניין מקצועי, זה לא עניין של ממשלה.

זבולון אורלב: אני אומר שגם לממונים עלייך באוצר לדורותיהם יש עניין, הם יודעים שאנחנו נילחם על הדבר הזה, זה בקו החיים שלנו, כמו עוד מפעלים של הציונות הדתית כמו המכינות הקדם-צבאיות וישיבות ההסדר.

זבולון אורלב: יש לנו מפעלים, ברוך השם, שהם תרומה גדולה למדינת ישראל.

זבולון אורלב: אז אומרים: נחזיק אותם בהסכמים קואליציוניים.

זבולון אורלב: חבר הכנסת פיניאן, בבקשה.

ציון פיניאן: היושב-ראש ציין שזה לא מפעל מפלגתי.

ציון פיניאן: אני חושב שזה מפעל ציוני ממלכתי ואחד המפעלים הטובים ביותר שקמו למדינת ישראל מאז 1948.

ציון פיניאן: זה מפעל שאני אישית עבדתי מולו גם במערכת החינוך, ומיותר לומר שהוא הפך מודל לחיקוי בעניין בנות השירות, אם זה במוסר העבודה שהן נותנות, אם זה בהתנהגות שלהן, אם זה בסגנון העבודה שלהן.

ציון פיניאן: הנושא החברתי הוא מעל ומעבר גם לשעות המתמטיקה.

ציון פיניאן: אני כאיש ליכוד מתפלא שדווקא פוגעים במפעל הציוני הזה, שאני חייתי אותו.

ציון פיניאן: בבית הספר התיכון הדתי בטבריה, ב-1986, היו לי כמעט 20 בנות והן עשו עבודת קודש.

ציון פיניאן: אני רואה אותן בבית-חולים "פורייה", אני רואה אותן במד"א, אני רואה אותן במשטרה.

ציון פיניאן: אם יגידו לי פחות מתמטיקה ויותר בנות שירות, אני אומר יותר בנות שירות, ואני אומר את זה כמורה למתמטיקה.

ציון פיניאן: בשבילי זה עולם ומלואו.

ציון פיניאן: בנות השירות מביאות את המתמטיקה.

ציון פיניאן: אני רואה שהנושא הזה לא מטופל, וקראתי היום בעיתון "הארץ" שנתנו 40 מיליון שקלים, עכשיו אני רואה שזה 35 מיליון שקלים.

שירה גרינברג: הקדמתי ואמרתי שתשעה מיליון הקדימו, וכך זה מגיע ל-84 מיליון.

ציון פיניאן: זה מפעל שהטביע את חותמו בכל התחומים במדינת ישראל.

ציון פיניאן: יש לנו ישיבת סיעה היום בשעה 14:00, ואני אשוחח על כך עם שר האוצר.

ציון פיניאן: אני אומר לאנשי האוצר כמרכז הקואליציה בוועדת הכספים, ואני מקווה שזה לא יישמע כאיום, שאם הנושא לא ייפתר עד סוף השבוע, בשבוע הבא לא נעביר גם העברות של האוצר.

ציון פיניאן: האוצר אומרים ראש חודש, אבל לא אומרים איזה חודש.

ציון פיניאן: את זה למדתי בחודשים האלה שאני נמצא פה.

ציון פיניאן: לכן הנושא הזה לפני הכול, כי בנושא של בנות השירות כלול הכול, גם החינוך של הילדים שלנו.

ציון פיניאן: אתם לא יודעים איזו מערכת זו, איזה מפעל זה.

ציון פיניאן: אני קורא לזה בניית בית-מקדש.

ציון פיניאן: לכן תמסרי לאוצר, ואת יכולה למסור שהחבר של יובל שטייניץ אמר דברים כאלה.

ציון פיניאן: אני גם אגיד לו את זה בישיבת סיעה.

ציון פיניאן: זה חייב להיפתר, ולא לחכות ל-2010.

זבולון אורלב: שיכניסו את זה לבסיס.

ציון פיניאן: אחרת תהיה שוב ישיבה ב-2010 וניפגש פה בינואר 2010 באותו נושא.

ציון פיניאן: לכן אני דורש בנושא הזה לבוא לקראת.

ציון פיניאן: אני רואה פה כמעט את כל הקואליציה, חוץ מידידי איתן כבל, אבל בנושא הזה הוא אתנו.

יעקב כץ: איפה אתה מכניס אותי?

ציון פיניאן: אתה בחינוך הציוני, זה חשוב.

ציון פיניאן: אני מכיר את איתן כבר עשרות שנים, ונושא החינוך הציוני-דתי חשוב לו.

יעקב כץ: הוא בוגר המדרשייה.

ציון פיניאן: לכן אני מבקש לפתור את הנושא הזה.

ציון פיניאן: נמצא אתנו גם ידידי אלכס מילר, שהוא חבר בוועדת הכספים, ואני בטוח שהוא יגיד לא פחות ממני, אפילו יותר.

ציון פיניאן: תודה רבה.

זבולון אורלב: תודה רבה.

זבולון אורלב: חבר הכנסת איתן כבל.

איתן כבל: תודה.

איתן כבל: בוקר טוב, אדוני היושב-ראש, אדוני השר, חברים.

איתן כבל: אני לא חבר בוועדת החינוך של הכנסת, אבל כשראיתי את הנושא על סדר-היום מצאתי לנכון להגיע ולומר את דברי.

איתן כבל: אני חושב שהנושא של שירות בכלל, צבאי בפרט ולאומי מבחינתי כמעט באותו מקום, הוא חלק בלתי נפרד מההוויה שלנו, ומצאתי את עצמי חוזר בפעם המי יודע כמה לעסוק בשאלה של בנות השירות הלאומי.

איתן כבל: אמר נכון חברי יושב-ראש הוועדה, שכל שנה כמעט אנחנו מוצאים את עצמנו עוסקים בשאלה הזאת, וזה מביך.

איתן כבל: זה מביך בכלל שמעלים את העניין כעניין מפלגתי פוליטי.

איתן כבל: נכון שבנות דתיות באופן טבעי מזוהות עם זרם כזה או אחר בחברה הישראלית, אבל זה לא אמור להיות לפשע.

איתן כבל: יש מצב שהוא מצב נתון בחברה הישראלית.

איתן כבל: אנחנו רוצים לשאוף שכולם ישאו בנטל.

איתן כבל: ממה נפשך?

איתן כבל: הרי מה היה קורה אם הן היו מתגייסות, האוצר היה נדרש לשלם להם על שנתיים ולא על שנת שירות.

איתן כבל: ומה יקרה אם מחר יקרה נס וגם החברות של גפני תחלטנה להתגייס, אז נאמר להן שאנחנו לא רוצים אותן?

איתן כבל: בסוף זה מזכיר לי את הדיון על אלה שנושרים ממערכת הלימודים.

איתן כבל: הרי אם הוא ייכנס חזרה למערכת הלימודים, תצטרך לתקצב אותו.

איתן כבל: אז מה, האוצר שמח על כל תלמיד שנושר?

איתן כבל: האם מדינת ישראל שמחה על כל נערה שלא מתגייסת או לא עושה שירות לאומי?

איתן כבל: הרי זה מה שעולה מן הדיון, שמדינת ישראל מצד אחד מדברת גבוהה-גבוהה ומצד שני איננה עושה דבר וחצי דבר לקדם את הנושא.

איתן כבל: אני אומר קודם כל לנו, הפוליטיקאים, שהחטא מתחיל אתנו.

איתן כבל: זה נושא שצריך להחליט שהוא איננו עוד חלק מהסכם קואליציוני.

איתן כבל: הוא לא יכול להיות חלק מהסכם קואליציוני.

איתן כבל: יכול להיות שאנחנו נדרשים, חברי הכנסת מכל סיעות הבית, לקחת את החוק שנוגע לשירות הלאומי ולחדד אותו ולהסדיר אותו באופן שדומה לצה"ל.

איתן כבל: כמו שאין מחשבה להגיד למישהו שלא יתגייס כי אין כסף, שאותו עניין בדיוק יחול על בנות השירות.

זבולון אורלב: במשך שתי קדנציות אני מנסה להעביר חוק שאומר שזכותו של אזרח שלא גויס לצה"ל לשרת שירות לאומי, זכות בסיסית.

זבולון אורלב: החוק לא עובר.

איתן כבל: אני גם הנחתי כמה פעמים את חוק שירות לאומי חובה.

איתן כבל: אבל זה דיון אחר, ולא נרחיב בו.

איתן כבל: כיוון ששירות לאומי לבנות הוא כבר חלק מההתנהלות, בואו נבדוק לפחות את העניין הזה כדי לקדם אותו ביחד.

איתן כבל: אני רתום בכל כוחי ובכל נימי נפשי.

איתן כבל: להגיד שהן עושות עבודת קודש זו קלישאה לעומת מה שקורה באמת בתוך המערכות האלה.

איתן כבל: תודה, אדוני היושב-ראש.

זבולון אורלב: תודה רבה.

זבולון אורלב: חבר הכנסת אלכס מילר.

אלכס מילר: תודה, אדוני היושב-ראש.

אלכס מילר: אני די הופתעתי מכל העניין הזה, מכמה סיבות.

אלכס מילר: קודם כל, אנחנו סוף-סוף הגענו למצב שיש לנו ממשלה לאומית, ימנית.

אלכס מילר: ממשלה שבאה עם הצהרות מסוימות לפני הבחירות.

אלכס מילר: אני זוכר שכל הנושא של שירות לאומי הופיע כמעט בכל מצע של המפלגות הציוניות והנושא הזה היה בקונצנזוס.

אלכס מילר: מצד שני, כשאתה מסתכל על האסטרטגיה הכללית, כשיוצאת הצעת חוק ממשלתית שדיברנו עליה בשבוע שעבר, בנושא של ההשכלה הגבוהה, כאשר אתה רוצה לעודד את העניין של נאמנות למדינת ישראל, בסופו של דבר כל הסיפור הזה מסתיים בעניין התקציבי.

אלכס מילר: עם כל הכבוד, לא יעלה על הדעת שכאשר מקבלים החלטה שאותם צעירים שלא מתגייסים לצה"ל כן צריכים לקבל אלטרנטיבה לתרום למדינה, הם לא יוכלו לקבל אותה בגלל ההיבט התקציבי.

אלכס מילר: אני חושב שהגיע הזמן שתתקבל פה החלטה אסטרטגית, שכל מי שלא מתגייס לצה"ל מקבל אפשרות לשירות לאומי, ואז יהיה לו הרבה יותר קל להתמודד עם שאר הבעיות גם אחרי שהוא יוצא מהמערכת הזאת, גם הנושא האקדמי וגם בהמשך חייו.

אלכס מילר: מבחינתנו אנחנו צריכים לתת את כל הכלים ולפתוח דלתות לצעירים במדינת ישראל, וזה לא משנה מאיפה הם באים, אם זה מהמגזר הערבי או מהמגזר היהודי.

אלכס מילר: חשוב מאוד שיהיה לנו הפתרון והתשובות לאותם צעירים שלא התגייסו לצה"ל.

אלכס מילר: כל עוד המצב הזה קיים וכל עוד יש משחק בנושא התקציבי, אנחנו לא יכולים להרשות לעצמנו לדבר על העניין הזה ולדרוש את זה מאותם צעירים שיתגייסו ויעשו את הדברים האלו.

אלכס מילר: מבחינתנו הדלתות סגורות.

אלכס מילר: אדוני היושב-ראש, אני מציע שנפנה לשרינו, כל אחד במפלגה שלו, ונבקש דיון קצת יותר רחב בנושא הזה בממשלה, ושממשלת ישראל תקבל החלטה אסטרטגית.

אלכס מילר: כי אנחנו מבחינתנו יכולים להעביר ביקורת עד מחר, אנחנו יכולים להגיש חוקים.

אלכס מילר: אבל כל עוד ממשלת ישראל לא קיבלה החלטה לכמה שנים קדימה, שכל שנה ושנה יש תוספת תקציבית אבל באופן כללי כל צעיר במדינת ישראל שמסיבות כאלה ואחרות לא התגייס לצה"ל יקבל אפשרות לשרת בשירות לאומי.

אלכס מילר: אני מודה לך, אדוני היושב-ראש, על כך שעשית ישיבה בנושא.

אלכס מילר: אני מקווה מאוד שנוכל להעביר את המסר גם בתוך הסיעות שלנו מול שרינו, ובסופו של דבר נראה פתרונות ותשובות.

אלכס מילר: תודה.

זבולון אורלב: תודה רבה.

זבולון אורלב: חבר הכנסת יעקב כץ, שהיה גם ממגישי ההצעה הדחופה לסדר-היום.

יעקב כץ: תודה לך, היושב-ראש, כבוד השר, חברי כנסת.

יעקב כץ: אני חושב שאינה דומה חזרה של 100 פעמים לחזרה של 101, ואני קצת חוזר על דברים שנאמרו.

יעקב כץ: אני רוצה להוסיף, שאסור להיות תמימים.

יעקב כץ: במיוחד אסור להיות תמימים, חבר הכנסת איתן כבל, עם ראש הממשלה נתניהו, שהוא מומחה בניצול של אנשים תמימים.

יעקב כץ: לכן למשל התקציב לישיבות הגבוהות, ישיבות ההסדר והמכינות הצבאיות, נכנס בבסיס התקציב, 80% ממנו, ולכן זה לא תלוי עוד בחברי הכנסת וזה מגיע.

יעקב כץ: גם את הדבר הזה, במיוחד עם ראש ממשלה כזה שיודע להבטיח הבטחות יפות מאוד, תמיד לפני כשהוא צריך, וזורק דקה אחרי שהוא נבחר כמו טישו כשהוא לא צריך – צריך לדעת שאסור להאמין לו וצריך את הכול לעגן בבסיס התקציב.

יעקב כץ: אני מקווה שקיבלנו קצת שכל, ואחד המפעלים היותר יפים, שברוך השם בנותינו כולנו נמצאות בו והלכו אליו והולכות אליו ומקדשות שם שמים בעשייה החינוכית שלהן, הרפואית שלהן, מסירות הנפש שלהן, יוכל להמשיך.

יעקב כץ: כפי שאמרת בכנסת, אדוני היושב-ראש:

יעקב כץ: אנחנו יודעים שבסוף זה יבוא, אבל למה להוציא את הנשמה?

יעקב כץ: אבל ראש הממשלה הוא מומחה בלהוציא את הנשמה, ולכן אם רוצים להישאר עם נשמה עם אדם כזה צריך לעשות הכול מראש ושום דבר לא אחרי.

זבולון אורלב: דבר משרד החינוך, שי רינסקי, בבקשה.

שי רינסקי: בוקר טוב.

שי רינסקי: אני לא אחזור על הדברים שנאמרו פה על-ידי חברי הכנסת.

שי רינסקי: סך הכול כולנו מסכימים על החשיבות, על הצורך, על היופי של המפעל החשוב הזה.

שי רינסקי: משרד החינוך בזמנו ביקש ממני להעביר את המסר.

שי רינסקי: נכון שהוא חתם על הסכם קואליציוני, רק מבחינתו הוא אומר שגם אם לא היה הסכם קואליציוני הוא היה דואג שההיקף יישמר והתקציב יינתן.

זבולון אורלב: הפרוטוקול לא רואה שאני מחייך, אז אני צריך להגיד שאני מחייך.

זבולון אורלב: אתה יודע שאני מאוד מעריך את שר החינוך והוא עזר לשר הרשקוביץ.

זבולון אורלב: השר הרשקוביץ דיווח לכל אורך הדרך בסיעה ששר החינוך סייע.

דניאל הרשקוביץ: למען האמת הוא אמר לראש הממשלה, בין היתר: הרי אתה יודע שהכסף בסוף יעבור, אז עדיף שהוא יעבור לפני שהאוטיסטים יהיו ברחובות.

שי רינסקי: אמת ויציב.

שי רינסקי: גם בשבוע שעבר היו שיחות עם ראש הממשלה, עם מנכ"ל משרד ראש הממשלה.

שי רינסקי: זה כדי לתת רקע למי שלא מכיר ויודע.

שי רינסקי: לעצם העניין, העלו פה כמה נקודות.

שי רינסקי: הנקודה האקוטית הראשונה של הכסף נפתרה על פניו, עד סוף 2009.

שי רינסקי: כמו שאני מבין, היום צריכים להעביר לוועדת הכספים את הפנייה.

זבולון אורלב: אין לנו התחייבות שזה יעבור היום.

שירה גרינברג: היום יסתיים סבב החתימות אצלנו.

זבולון אורלב: אם תוכלי עד סוף הישיבה לברר מתי זה יגיע לוועדת הכספים.

שירה גרינברג: היום יסתיים סבב החתימות וזה יועבר לוועדת הכספים.

שירה גרינברג: או שזה יהיה הערב או שזה יהיה מחר בבוקר, אבל זה לכל המאוחר.

שי רינסקי: יש לנו פה שלוש בעיות.

שי רינסקי: הבעיה השנייה היא הרטרו, והבעיה היותר חמורה היא שנה הבאה.

זבולון אורלב: אם בסיס התקציב הוא 33 מיליון וצריכים 84 מיליון, אז חסרים 51 מיליון.

דוד פלבר: זה ייגמר במאי.

שי רינסקי: אם מדברים על התקציב עצמו, הקיצוץ שהיה לפני סוכות, שחל גם על משרד החינוך – משרד החינוך לא מחיל אותו ולא משית אותו על השירות הלאומי, מה שלא נעשה עד היום.

שי רינסקי: בכל הקיצוצים של משרד החינוך שנעשו עד היום, השירות הלאומי היה כלול בפנים.

שי רינסקי: לגבי תקציב 2010, במשרד החינוך יש לנו חוסר של 51 מיליון שקלים.

שי רינסקי: שר החינוך כבר לקח על עצמו שליש מהחוסר, 17 מיליון שקלים, להביא את זה ממקורותיו שלו לתקנת השירות הלאומי.

שי רינסקי: אין ספק שמבחינת כל הכוחות, קרי ועדת חינוך, משרד החינוך, שר החינוך, צריכים לראות איך פותרים את הבעיה.

שי רינסקי: שר החינוך מתכוון לפעול בנושא כדי שהבעיה הזאת לא תישנה.

שי רינסקי: אני מזכיר לכם שאת אותה בעיה היה לנו גם בשנה שעברה.

שי רינסקי: בסך הכול הכסף של השנה שעברה נכנס בסוף אוקטובר, כך שהבעיה הזאת נמשכת וצריך לשים לה סוף.

שי רינסקי: מבחינת הרטרו, זה נכון שוועדת רכישות של משרד החינוך, או בכלל חשבות המדינה, לא משלמת על רטרו אלא מכאן והלאה.

שי רינסקי: יש נוהל מסודר, המשרד צריך להביא לחשב הכללי.

שי רינסקי: זה לא בסמכות חשב משרד החינוך, זה בסמכות החשב הכללי, והוא צריך לאור הנתונים שמשרד החינוך יספק לו להחליט אם הוא מאשר את הרטרו או לא.

שי רינסקי: על פניו לנו הובטח שתוך עשרה ימים עד שבועיים הנושא הזה יקבל תשובה, ואני מניח מהמקורות שאני מכיר אותם שהנושא הזה ייפתר בצורה חיובית.

זבולון אורלב: כמה זמן לוקחת אחרי זה גם חתימת החוזה?

דוד פלבר: שבועיים-שלושה.

זבולון אורלב: יש לנו שבועיים אצל החשב הכללי ושבועיים במשרד החינוך?

שי רינסקי: מבחינת חתימה, אפשר לחתום היום על חוזים.

שי רינסקי: האוצר יודע, החשב יודע, שהכסף בדרך.

שי רינסקי: מבחינת הפרוצדורה הזאת כבר היום אפשר להתחיל בתהליך.

שי רינסקי: מבחינת ההכרה רטרו, זה ייקח עשרה ימים עד שבועיים.

זבולון אורלב: מדוע אי-אפשר לחתום מחר, אחרי שוועדת הכספים תקבל ותאשר את זה מחר?

זבולון אורלב: אני מניח שידעתם שיהיה הסכם, בטח כבר הכול מוכן, כל הניירת.

דוד פלבר: הניירת מוכנה.

זבולון אורלב: ואז אפשר לתת מקדמות לעתיד.

שי רינסקי: ברגע שכל הפרוצדורה תושלם, ניתן לתת מקדמות.

זבולון אורלב: שאלתי אם הן יינתנו, לא אם ניתן לתת אותן.

זבולון אורלב: אני יודע שבאופן עקרוני ניתן לתת.

זבולון אורלב: הואיל והבעיה ידועה במשרד החינוך, אתם יודעים שהבנות צריכות לקבל את דמי הכיס שלהן, את ההחזקה.

זבולון אורלב: לשוכרים צריכים לשלם בעבור הדירות, לעובדים צריכים לשלם משכורות, והרי פה זה רכישות.

זבולון אורלב: כלומר העמותות לא מביאות תרומות, אלא המדינה מממנת את העניין במאה אחוז.

זבולון אורלב: אם לא העברתם כסף בעבור חודש וחצי, מנין העמותות יכולות לשלם?

זבולון אורלב: ואם לא תעבירו אלא אחרי שבועיים, מה קורה בינתיים?

זבולון אורלב: בינתיים יש בנות ובינתיים יש דירות ובינתיים יש עובדים ובינתיים יש פעילויות.

שי רינסקי: מכיוון שיש לנו חודש וחצי רטרו, זה הולך אחורה.

זבולון אורלב: עזוב את הרטרו.

דוד פלבר: כשייכנס הכסף, ייקח בערך שבוע והמקדמות ישולמו.

זבולון אורלב: מה שאתה אומר מתואם עם החשב?

דוד פלבר: כן.

דוד פלבר: לא על הרטרו, לא על דברים כאלה.

דוד פלבר: יש לנו סכומים שאנחנו חייבים להם על אוגוסט, שהם לא מוטלים בספק והם לא ברטרו.

דוד פלבר: מדובר בסדר גודל של שבעה מיליון שקלים שאפשר יהיה לשלם אותם לחמש עמותות.

דוד פלבר: את המחנק המיידי זה פותר, כי זה סדר גודל של חודש.

זבולון אורלב: למה זה צריך לקחת שבוע ימים עד שייחתם ההסכם?

זבולון אורלב: ההסכם לא מוכן?

דוד פלבר: כי אני לא רוצה להתחייב על פחות מזה כשאני מכיר את הפרוצדורות הממשלתיות.

זבולון אורלב: מה לא הושלם בפרוצדורה הממשלתית?

זבולון אורלב: הלשכה המשפטית אישרה את החוזים?

דוד פלבר: אפילו בלי חוזה, יש חוב שאנחנו חייבים אותו על חוזה שהוא חתום, אין שם בעיה.

דוד פלבר: אבל צריך להריץ את זה במרכב"ה, וצריך שהחותם של המרכב"ה יחתום והחותם של החשבות יחתום והמאשר בלשכה המשפטית יאשר.

דוד פלבר: אני לא רוצה להגיד פחות משבוע, למרות שזה יכול לקחת פחות משבוע.

זבולון אורלב: יש לנו אורחים שגם מעסיקים את הבנות של השירות הלאומי.

זבולון אורלב: איקי בר-חיים מבית נועם, בבקשה.

יצחק בר-חיים: בית נועם הוא מרכז שנמצא בקריית-אונו ומופעל על-ידי אגודת "עלים" בית נועם, שזו עמותה שהתמחותה בילדים ובוגרים עם שלל לקויות, לקויות פיסיות קשות כולל פיגור שכלי.

יצחק בר-חיים: אני רוצה לדבר יותר על הצד המקצועי ופחות על עבודת קודש, כי כולנו יודעים ששם זה נעשה.

יצחק בר-חיים: בקריית-אונו יש לנו מרכז שיש בו 70 נכים עם לקויות פיסיות קשות, פיגור שכלי, כולל בעיות נוספות שהן בעיות תקשורת, בעיות התנהגות ודברים מהסוג הזה.

יצחק בר-חיים: דרך אגב, במסגרת המרכז שלנו יש לנו 70 חבר'ה כאלה ו-35 מתנדבים, שרובם הגדול הן בנות שירות לאומי.

יצחק בר-חיים: כדאי גם להזכיר שיש לנו גם הרבה שנת שירות, שגם תרומתם לא פחותה בנושא הזה.

יצחק בר-חיים: כאיש מקצוע אני רוצה דווקא לדבר על הצד המקצועי.

יצחק בר-חיים: איכות של מסגרות נבחנת, לטעמי, בארבעה גורמים – המבנה והציוד, תפיסות העולם, כמות הצוות ואיכות הצוות.

יצחק בר-חיים: אני רוצה להתמקד בשני הדברים האחרונים.

יצחק בר-חיים: לגבי כמות הצוות, כפי שאני מכיר גם את משרד החינוך וגם את משרד הרווחה, הכמות שניתנת גם לבתי הספר וגם למסגרות היא מועטה יחסית למה שצריך מבחינה מקצועית אמיתית.

יצחק בר-חיים: באוכלוסייה שאנחנו מדברים, שעל כל שני חניכים צריך איש צוות אחד ולפעמים אפילו אחד על אחד, אלה אנשים שזקוקים לעזרה בניידות, לעזרה בהאכלה, לעזרה בשירותים, לעזרה בתקשורת.

יצחק בר-חיים: חלקם אינם מסוגלים לדבר פיסית עם הפה ואנחנו מצמידים להם תקשורת תומכת וחליפית ומלווי תקשורת, וכמובן את הדברים האלה אנחנו לא מקבלים לא ממשרד החינוך ולא ממשרד הרווחה.

יצחק בר-חיים: המקור היחיד, לטעמי, להגיע למספרים כאלה וליחס הוגן, כי זו איכות החיים שהיינו רוצים לתת לילדים ולבוגרים שלנו, היא רק דרך מתנדבים, ומתנדבים במשרה מלאה.

יצחק בר-חיים: המקור היחיד שאני מכיר למתנדבים מהסוג הזה הוא בנות שירות לאומי וגם ש"ש, שנת שירות, כפי שהזכרתי קודם.

יצחק בר-חיים: אותם חבר'ה אינם עוסקים רק בסיוע עזרה, הם חלק מהתקן שלנו.

יצחק בר-חיים: אם בת שירות לאומי חולה, אנחנו מביאים אדם בשכר שיחליף אותה.

יצחק בר-חיים: זאת המציאות היום, ואנחנו לא יכולים אחרת.

יצחק בר-חיים: להגיע לכמות כזאת ולאיכות כזאת אפשר רק דרך המקור הזה.

יצחק בר-חיים: אבל כמובן שכמות היא לא מספקת, איכות היא לא פחות חשובה.

יצחק בר-חיים: בגלל המורכבות של התלמידים והבוגרים עם הלקויות הפיסיות והשכליות הקשות, אנחנו לא עוסקים רק בבייבי-סיטר ורק ברחמים ואהבה, אלא ממש בעבודה מקצועית.

יצחק בר-חיים: וכדי שהעבודה תהיה עבודה מקצועית, אנחנו חייבים אנשים איכותיים.

יצחק בר-חיים: אני לא מכיר הרבה מקורות אחרים, מלבד אותן בנות שירות לאומי.

יצחק בר-חיים: מי שמגיע לתחום שלנו הן בנות איכותיות, וזה מה שאנחנו צריכים.

יצחק בר-חיים: אני חושב שהדוגמה הכי טובה שאני יכול להביא מלפני חודש היא שאחד הנכים שלנו היה קצת חולה בשעות הבוקר, לקחנו אותו לקופת-חולים והרופאה שפתחה לנו את הדלת היתה בת שירות לאומי מלפני כמה שנים.

יצחק בר-חיים: זה הצוות שלנו שנמצא בבית נועם.

יצחק בר-חיים: אני לא מצפה שכולם יהיו רופאים, אבל זאת איכות האנשים.

יצחק בר-חיים: אני מאמין שגם משרד החינוך וגם משרד הרווחה, הדרך היחידה שלהם להעלות את הרמה – ואני לא רוצה להיכנס למספרים, הכמויות האלה לא מספיקות.

יצחק בר-חיים: בית נועם היא אחת המסגרות היחידות שמחזיקים כל כך הרבה בנות שירות לאומי וש"ש.

יצחק בר-חיים: אנחנו מנסים ללמד גם מסגרות ובתי-ספר אחרים, כי זה הפתרון לטעמי היחיד במדינת ישראל עם התקציבים שלה, כדי להגיע לאותן איכויות שקיימות בבית נועם.

יצחק בר-חיים: אני חושב שכל מי שמכיר את בית נועם יודע שזו אחת המסגרות המובילות, אם לא המובילה בתחום הזה.

יצחק בר-חיים: אני אומר בלב שלם: ללא עובדות השירות הלאומי והש"ש אין לנו שום סיכוי להתקיים, לא מבחינה כלכלית ועל אחת כמה וכמה לא מבחינה איכותית.

יצחק בר-חיים: ואני מאמין שמה שקיים אצלנו הוא נכון גם לגבי מסגרות אחרות.

יצחק בר-חיים: תודה רבה.

זבולון אורלב: תודה רבה.

זבולון אורלב: יעקב עמר, ממלא-מקום ראש מינהלת השירות הלאומי.

יעקב עמר: אני אוסיף על כל מה שנאמר פה, גם על-ידי חברי הכנסת וגם על ידך, שלפחות האוצר בקטע הזה הסכים לגבי השירות האזרחי כן לשים בבסיס התקציב ולתת את זה לפי מכסות.

זבולון אורלב: השירות האזרחי זה החרדים?

יעקב עמר: כל מה שקשור לחרדים.

זבולון אורלב: אנחנו לא חרדים ולא ערבים.

יעקב עמר: כל מה שאנחנו מנסים לעשות בתסקיר החקיקה הוא לדאוג שהחוק הזה יהיה חוק אחד, לא חוק מופרד מחוק טל וחוק השירות האזרחי.

יעקב עמר: שחוק השירות הלאומי האזרחי יהיה כולו בכללותו מתייחס להכול.

יעקב עמר: לכן במשאים-ומתנים שהשר עשה ואנחנו עשינו בתוך המסגרת הזאת, הגענו להסכמה הזאת.

יעקב עמר: יכול להיות שבתהליך של איזשהו דיון פנימי יותר מעמיק או יותר יסודי צריך להגדיר את כל האיגום של כל המשאבים האלה ולשים את זה בבסיס תקציב אחד קבוע, ואז יכול להיות שהדברים יהיו ברורים גם ברמה של האוצר.

זבולון אורלב: בבסיס תקציב אחד קבוע במינהלת?

יעקב עמר: יכול להיות.

זבולון אורלב: אני מאלה ששוללים את זה.

דוד פלבר: לא כדאי שזה יהיה אחד על חשבון השני.

יעקב עמר: זה לא על חשבון.

זבולון אורלב: אם אתה רוצה שבת בשירות לאומי תתפקד כראוי במשרד הבריאות, שים את התקציב במשרד הבריאות.

זבולון אורלב: אם אתה רוצה שהיא תתפקד כראוי במשרד לביטחון פנים, שים את התפקיד שם.

יעקב עמר: לא אמרתי שזה חייב להיות בתוך המסגרת של המינהלת, אבל לבנות את הבסיס שיהיה בסיס תקציב קבוע, על בסיס הדיון המעמיק הזה.

זבולון אורלב: לזה אני מסכים.

זבולון אורלב: תודה רבה.

זבולון אורלב: טלי מנו, מנהלת בית איזי שפירא.

טלי מנו: אני מנהלת בית-ספר בבית איזי שפירא.

טלי מנו: בית איזי שפירא נותן שירותי יום ל-40 תלמידים צעירים עד גיל שלוש ברווחה, ועוד ל-40 תלמידים בבית הספר.

טלי מנו: אני מאוד מתחברת למה שאמר איקי בר-חיים, כי האוכלוסייה שלנו היא אוכלוסייה מאוד דומה.

טלי מנו: אצלנו בבית הספר יש תלמידים עם פיגור בינוני וקשה, תלמידים שזקוקים להרבה ידיים עובדות.

טלי מנו: משרד החינוך מתקצב כל כיתה כזאת על-ידי מורה וסייעת, ובזה זה נגמר.

טלי מנו: מורה וסייעת לא יכולות לתת שירות טוב לשמונה תלמידים שזקוקים לשירות בכל פעילויות היום-יום, אם זה בתקשורת, אם זה באכילה, אם זה בשירותים או כל פעילות הכי קטנה, שלא לדבר על סכנת חיים, כי הם לא מודעים לסכנה בכלל.

טלי מנו: האפשרויות שלנו כדי לתקצב, שיהיה לפחות איש צוות על שני תלמידים, היא בעזרת תרומות ובעזרת מתנדבים.

טלי מנו: המתנדבים שמגיעים מהשירות הלאומי נותנים לנו אפשרות כל יום להגיע ולעבוד עם התלמידים.

טלי מנו: מהר מאוד הבנות האלה נכנסות ועובדות ככל אחד מאנשי הצוות, מקבלות הדרכה מצוות מקצועות הבריאות ומהמורות ועושות עבודה ששווה לכל סייעת שאני לוקחת בשכר.

טלי מנו: כמו שאיקי אמר, אם בת שירות לא נמצאת, אני חייבת להביא עוד איש צוות כדי שייכנס לעבוד, בגלל שהילדים האלה חייבים.

טלי מנו: אם יהיו פחות אנשי צוות, הילדים לא יקבלו את השירות שהם צריכים.

טלי מנו: הם יצטרכו לחכות לאוכל, יצטרכו לחכות לשירותים ויצטרכו לחכות לכל הצרכים הכי בסיסיים שלהם.

טלי מנו: שלא לדבר על זה שחלקם יכולים להיפגע ממש, ואני לא רוצה לחשוב הלאה.

טלי מנו: בכל כיתה יש לפחות בת שירות אחת שנמצאת אתנו.

זבולון אורלב: בנות מודעות למה שקורה מאחורי הקלעים?

זבולון אורלב: שמעת מהם משהו?

טלי מנו: לא.

זבולון אורלב: ידעיה לוין, מנכ"ל בת-עמי, אחת העמותות המוכרות.

ידעיה לוין: תודה על הדיון.

ידעיה לוין: תודה גם לכל המשתתפים, ואני רואה שיש כאן מקיר לקיר, על החשיבות ועל הצורך הגדול של השירות הלאומי.

ידעיה לוין: אני מרגיש שזה קידם אותנו בפתרון לשנה הנוכחית, אבל לשנת הכספים עד סוף 2009.

ידעיה לוין: השנה שלנו היא תש"ע.

ידעיה לוין: אני מרגיש שנגיע לפה בעוד ארבעה או חמישה חודשים, שזה עדיין תש"ע, והעסק עדיין לא יהיה פתור, עם כל הנכונות.

שי רינסקי: תש"ע פתור.

שי רינסקי: עם בסיס תקציב שיש לך ל-2010 פלוס התוספת שמשרד החינוך מוסיף.

שי רינסקי: 51 מיליון שקלים כבר יש.

ידעיה לוין: אם כך אני שמח, כי לא נצטרך לשלוח את המתנדבים באמצע השנה הביתה.

ידעיה לוין: יש כאן קריאה לאוצר, אבל אני תוהה האם אנחנו נעמוד ביולי או ביוני או במאי הבאה בפני אותו דיון.

זבולון אורלב: התשובה חיובית.

ידעיה לוין: אני שמח, כי זה כבוד גדול לשירות הלאומי להיות כל שנה על שולחן הדיונים כאן.

ידעיה לוין: כולם מפרגנים.

ידעיה לוין: אבל מעבר לזה, זה עצוב.

זבולון אורלב: מה הבעיה התקציבית שלכם כרגע?

ידעיה לוין: בגדול לא שילמנו דמי כיס מלכתחילה.

ידעיה לוין: לא קיבלנו להכשרות, הכשרות עשינו על חשבוננו.

ידעיה לוין: ההכשרות היו באוגוסט, והן לא קשורות לתקציב של השנה הבאה לכאורה, הן היו אמורות להיות קשורות לתקציב של שנה שעברה.

ידעיה לוין: פתחנו את השנה על חשבוננו, להבדיל משנה שעברה.

ידעיה לוין: בשנה שעברה את ההכשרות כן קיבלנו.

ידעיה לוין: הרי גם בשנה היתה בעיה, וגם בשנה שעברה הגענו למצב הזה באוקטובר, אבל בשנה שעברה את הכסף על ההכשרות שעשינו בקיץ שילמו לנו.

ידעיה לוין: השנה הוצאנו את כל הכסף על ההכשרות, שילמנו לספקים ולכן נוצר גם החוב הגדול.

ידעיה לוין: אז לא שילמנו דמי כיס.

ידעיה לוין: ביום חמישי האחרון נתנו את דמי הכיס לבנות, כי הצעקה של הבנות עלתה לשמים.

ידעיה לוין: בסופו של דבר מדובר בכסף לאוכל שאותו הבנות קונות.

ידעיה לוין: זה כסף קטן, אבל מזה הן חיות, צורך קיומי.

ידעיה לוין: לכן ביום חמישי החלטנו לשלם דמי כיס לבנות.

ידעיה לוין: עשינו מאמצים גדולים כדי לקבל אשראי מהבנקים, ואם לא נקבל את הכסף במהלך השבוע הקרוב נגיע למצב שב-1 בחודש לא תהיה לנו אפשרות לשלם משכורות לעובדים ולא נוכל לשלם דמי כיס לחודש הבא.

זבולון אורלב: ירון, סמנכ"ל האגודה להתנדבות.

ירון לוץ: עלו כאן ארבע נקודות, שלשתיים מהן ניתן פתרון, וזה התקציב של 2009 והרטרו.

ירון לוץ: הנושא של בסיס התקציב לא חודד מספיק.

ירון לוץ: בשנת 2006 היה בסיס התקציב 60 מיליון שקלים, ואנחנו נמצאים במצב שב-2010 בסיס התקציב הוא 33 מיליון שקלים.

ירון לוץ: כלומר היה כאן קיצוץ של כמעט 50%, דבר שהוא ללא תקדים, ודווקא בדבר שהוא צריך להיות משהו לאומי ולא סקטוריאלי.

ירון לוץ: אם אנחנו לא רוצים למצוא את עצמי במאי או ביוני שוב בסיטואציה הזאת, זו השיטה היחידה לפתור את זה.

ירון לוץ: ואני לא מדבר על הגידול הטבעי, אני מדבר על 10 שנים ללא גידול טבעי.

ירון לוץ: אם רוצים לפתור את זה אחת ולתמיד, כבוד היושב-ראש, תציעו שתקום ועדה או משהו כדי לדאוג להכניס 84 מיליון שקלים לפחות לבסיס התקציב.

ירון לוץ: לדעתי זה צריך להיות יותר, כי התעריפים גדלו.

ירון לוץ: זה צריך להיות 86 מיליון שקלים כדי שלא כל שנה יהיה כאן הסיפור הזה.

ירון לוץ: אני מצטרף לדברי ידעיה, אין לנו לשלם משכורות ב-1 בחודש לעובדים שלנו, שזו פעם ראשונה ב-40 השנים האחרונות.

ירון לוץ: לא היה תקדים לדבר הזה.

ירון לוץ: אין לנו אפשרות לשלם דמי כיס למתנדבים.

ירון לוץ: יש 5,000 מתנדבים באגודה שאין לנו מאיפה לשלם להם דמי כיס, כי הכול משליך כאן.

ירון לוץ: רק משרד החינוך חייב לאגודה להתנדבות בסביבות 10 מיליון שקלים.

זבולון אורלב: תודה רבה.

זבולון אורלב: תמי יונה, יושבת-ראש ועד ההורים של אלו"ט.

תמי יונה: אני רוצה שמנהלת בית הספר של הבן שלי תדבר, אנה גורן.

אנה גורן: אני מנהלת בית הספר "יד המורה" בירושלים, בית-ספר ממלכתי.

אנה גורן: לומדים בו ילדים עם אוטיזם ותפקוד נמוך.

אנה גורן: לבית הספר מגיעות בנות שירות מעולות.

אנה גורן: מתבצע בבית הספר פרויקט מדהים של שילוב אוכלוסייה שהיא ברמת תפקוד מאוד ראשונית יחד עם ילדים מהחינוך הרגיל.

אנה גורן: זה מתאפשר רק בזכות בנות השירות.

אנה גורן: בלי בנות השירות העבודה לא תתבצע.

אנה גורן: כמו שנאמר כאן קודם, בלעדיהן הילדים לא יתקדמו וזה פיקוח נפש.

אנה גורן: אני יכולה לספר על מה שקרה לפני עשרה ימים, כי מדברים פה על עוד שבוע.

אנה גורן: בנות השירות יצאו מבית הספר, והן מעולות עם חוסן ערכי ופיסי מדהים.

אנה גורן: הן יצאו עם אף שבור, זעזוע מוח, נשיכות, שריטות ומשיכות שיער.

אנה גורן: זה עניין של יום ביומו.

אנה גורן: אנחנו עושים מה שאפשר כדי להגן.

אנה גורן: כך יוצאת בת לרמת הגולן, ומתקשר אלי האבא, ולא נעים לו והוא מבקש שלא אגיד לבת ולא אביך, אבל הוא אומר לי: היא לא קיבלה את ההקצבה המינימאלית שלה, ואנחנו לא אומרים כלום, ופה המשקפיים נשרטו ופה היא מגיעה עם שריטה, אבל מה אתם עושים עם זה?

אנה גורן: התקשרתי לגינת, הרכזת, והיא אמרה לי שאין להם כסף לשלם.

אנה גורן: אז הצוות מהר "עושה קופה", אבל זה לא יחזיק.

אנה גורן: וזה מפעל נפלא, וזה מפעל שבאים מכל העולם ללמוד אותו.

אנה גורן: בלי הבנות לא נוכל להחזיק.

אנה גורן: אז מה אגיד לבנות עכשיו, שנחכה עוד שבוע או עוד שבועיים?

אנה גורן: תגידו לי מה להגיד להן.

אנה גורן: בלעדיהן אין בית-ספר.

אנה גורן: ההורים ביום שלישי שעבר התכנסו כינוס חירום מה עושים אם לא תהיינה בנות שירות.

אנה גורן: אף אחד לא יכול להבטיח את שלום הילדים ללא בנות שירות.

זבולון אורלב: תודה רבה.

אנה גורן: מה התשובה?

זבולון אורלב: מייד.

תמי יונה: אדוני היושב-ראש, אני חייבת לציין, נפגשנו פה בשנה שעברה כשהיה הקיצוץ, וזה עצוב מאוד.

תמי יונה: זה מתיש.

תמי יונה: אני יודעת כמה קשה להוציא את הצוות המקצועי מבית הספר, כי מדובר שם בפיקוח נפש.

תמי יונה: אבל אם הם בכל זאת טרחו ובאו, זה הסימן.

תמי יונה: אבל כשאני שומעת אותך, ואתה ותיק בכנסת, ונשמע לי מדבריך שאין סיכוי להסדיר את זה בעתיד בבסיס התקציב.

זבולון אורלב: יש לי כיפה על הראש, אני איש מאמין.

זבולון אורלב: אם הייתי מיואש לא הייתי בבית הזה.

תמי יונה: שר המדע, שמונה להיות אחראי על הנושא, חייב לשים את זה כמטרה פעם אחת ולתמיד.

תמי יונה: אדוני השר, אנחנו ההורים מפחדים.

תמי יונה: זה מתיש אותנו.

תמי יונה: זה שהבן שלי בן ה-17 הוא אוטיסט ומפגר, זה נהיה קל לעומת ההתשה שאנחנו עוברים כל פעם מחדש.

תמי יונה: מתישים אותנו, ההורים, ומתישים את הצוות שעובד בעבודה הזאת.

תמי יונה: יש שבעה ילדים כמו הבן שלי בכיתה.

תמי יונה: אם יש מורה וסייעת ולא תהיה בת שירות, אם הסייעת תצא עם אחד מהם עקב התקפה של אפילפסיה או משהו אחר והמורה תישאר עם כל השישה האחרים, זו סכנת נפשות.

תמי יונה: זה מאוד מסוכן.

תמי יונה: אני יודעת את זה מניסיון אישי, וצריך להסדיר פעם אחת ולתמיד את הנושא של בנות השירות, בדיוק כמו חיילי צה"ל.

תמי יונה: זה חומר איכותי, מסור, וזאת העתודה.

תמי יונה: 60% מהן הולכות אחר כך ללמוד חינוך מיוחד ועבודות סיעוד, וצריך להסדיר את הנושא הזה, ולא כל שני וחמישי לדבר על חורים ועל טובות ועל פוליטיקה.

תמי יונה: צריך להסדיר את הנושא ולהפסיק להתיש אותנו, ההורים לילדים הנכים האלה.

תמי יונה: זה מאוד קשה לבוא כל פעם ולהגן על הדבר הזה, שכולנו פה מסכימים עליו.

תמי יונה: זאת צריכה להיות המטרה העיקרית, להסדיר את הנושא בבסיס התקציב בלי משחקים פוליטיים.

דניאל הרשקוביץ: עניתי בתשובה להצעה הדחופה, שבאמת זו המטרה שלנו, להגיע לכך שאחת ולתמיד הנושא יסתדר.

תמי יונה: תודה.

זבולון אורלב: המשרד לביטחון פנים.

זבולון אורלב: יעל עמר, ראש מדור אוכלוסיות מיוחדות, בבקשה.

יעל עמר: אני כאזרחית יכולה מאוד לתמוך במה שאני שומעת כאן.

זבולון אורלב: את אחראית על הבנות של השירות הלאומי, בין היתר?

יעל עמר: שירות לאומי, שירות חובה, שח"ם ואזרחים.

יעל עמר: אני מאוד מתפלאת ממה שאני שומעת, כי באמת נעשית עבודת קודש, ואין לי אלא לתמוך במה שנאמר כאן.

זבולון אורלב: מה עושות בנות השירות הלאומי במשטרת ישראל?

יעל עמר: יש לנו 274 בנות במשטרת ישראל, עוד 90 בנות בשירות בתי הסוהר ועוד 10 בנות במשרד לביטחון פנים.

יעל עמר: היום אני יכולה לומר שיש לא רק בנות, אלא גם בנים.

ירון לוץ: ולא רק יהודים.

יעל עמר: אמרתי קודם שאני מתפלאת מהעובדה שבכלל מועלה כאן הנושא האם הדבר הזה ממשיך או לא ממשיך, בדיוק בתקופה שבמדינת ישראל מדברים על מתן שוויון זכויות גם לשירות האזרחי-לאומי.

יעל עמר: בזמן שאנחנו מדברים על שוויון כזה, אנחנו מדברים בכלל אם אנחנו ממשיכים לקיים את השירות הלאומי או לא.

יעל עמר: חשוב לציין שבנות השירות אצלנו בתקופות של תקציבים מאוד קשים, שאני מניחה שחברים פה מעורים בנושא, עושות עבודה מאוד חשובה במשטרת ישראל.

יעל עמר: לצערנו ככוחות עזר במשרדים בעיקר, מפני שאנחנו לא יכולים להוציא את הבנות האלה החוצה מבלי שהן קיבלו הכשרה שנותנת להם את הסמכות של עבודת שוטר.

יעל עמר: אנחנו מפעילים אותן בתפקידים שונים במנהלה, בעיקר בתפקידי זיהוי פלילי, חלקן במודיעין וחלקן בתפקידים שונים למיניהם.

יעל עמר: הם חלק בלתי נפרד מצוות העבודה.

יעל עמר: האגודות הזוכות יכולות להעיד היום שהחסר בבנות שירות לאומי מאוד מעיק עלינו, ובאמת כשהן חסרות מי שעושה את זה הם שוטרים שיוצאים מתפקידם.

זבולון אורלב: תודה רבה.

זבולון אורלב: השלטון המקומי, פיני קבלו.

פיני קבלו: אני חושב שכדאי שאנחנו, כשלטון מקומי, ניכנס יחד אתכם לחזית הזאת וניאבק על-מנת שהנושא הזה ייכנס גם בבסיס וגם שזה לא יהיה בהסכם קואליציוני, כי כשזה יורד ברמה המקומית ההתייחסות היא שזה בא בהסכם קואליציוני, כאילו שזו תנועה פוליטית.

פיני קבלו: לכן בעניין הזה כדאי שנהיה מעורבים כשלטון מקומי לעשות את המאמץ.

פיני קבלו: אנחנו מודעים למה שהבנות עושות בחינוך ובכל המערכות של השלטון המקומי.

פיני קבלו: אם הבנות האלה לא יעשו את העבודה, משרד החינוך יצטרך הרי לתת תקנים, או הרשויות המקומיות יצטרכו לתת עכשיו ממה שאין להן, ולכן אנחנו בעד להרחיב ולהגדיל ולתת לזה תנופה גדולה יותר של עשייה, כי אנחנו רואים בשילוב של הבנות האלה במקומות שלנו, בעיקר באזורי הפריפריה, בנות איכותיות שמגיעות, שילוב חברתי מאוד מצליח.

פיני קבלו: זה לא מתבטא רק במערכת החינוך, יש גם המערכות של אחר הצהריים, החוגים, המתנ"סים, תנועות הנוער.

פיני קבלו: חלק מהבנות לפעמים מחליטות להישאר או מוצאות את בחיר לבן במישור המקומי, וזה יוצר קליטה נוספת לאזורי הפריפריה.

זבולון אורלב: בעיר שאתה גר בה יש מישהי שהפכה להיות תושבת העיר בזכות השירות הלאומי.

זבולון אורלב: היא אפילו נשואה לראש העיר.

פיני קבלו: נכון.

פיני קבלו: יושב-ראש השלטון המקומי ערוך יחד אתנו לסייע גם במישורים הפוליטיים, אם צריך לרתום את ראשי הרשויות לכל מערכה הם ייתנו לנו את שיתוף הפעולה ואנחנו נעמוד לצדכם במאבק הזה.

זבולון אורלב: תודה.

זבולון אורלב: חיה שמואל, מנכ"לית עמותת שלומית, בבקשה.

חיה שמואל: רוב הדברים נאמרו וחבל לחזור עליהם.

חיה שמואל: כן מצער אותי שבאיזשהו שלב אנחנו נמצאים כאן ומשכנעים את המשוכנעים, כי באמת כל אלה שיושבים סביב השולחן, אני לא חושבת שאפילו בתוך לבו, גם אם הוא לא התבטא בקול רם, חושב אחרת.

חיה שמואל: אני מטבעי לא זורקת את הכדור למישהו אחר שיעשה את זה בשבילי, אבל אין ברירה אלא להעביר את זה אליכם על-מנת לפעול ומהר, כי באמת זה מיותר.

חיה שמואל: זה מביש, זה מכוער, זה כל כך לא אנושי לחזור ולדון בזה.

חיה שמואל: אני רוצה להגיד תודה לכל המפעילים שהגיעו.

חיה שמואל: לבת השירות שלנו, ירדן, שחשבתי לנכון להביא אותה על-מנת להציג את הפן שלה.

חיה שמואל: המהות של התפקיד שלה עם נוער שהוא בעייתי ונושר ממסגרות חינוכיות.

חיה שמואל: אני חושבת שהבנות והבנים האלה תורמים כל כך הרבה לחברה הישראלית, אז קטונו מלמנוע מהם את התרומה הזאת.

חיה שמואל: תודה.

זבולון אורלב: אני מסכים עם כל הדברים שאמרת מלבד הערה אחת שאמרת בפתיחה, שפה אנחנו משכנעים את המשוכנעים.

זבולון אורלב: גם מי שלא נמצא פה בחדר משוכנע.

זבולון אורלב: אנחנו לא שמענו לאורך כל השנים שיש מישהו שאומר שזה מפעל מיותר, שהוא בזבזני, שהוא לא נכון, שהוא לא מתאים.

זבולון אורלב: כולם רק משבחים.

זבולון אורלב: הבעיה היא כרגיל הפער העצום בין הצהרות שהחינוך בראש והשירות הלאומי חשוב, לבין מה שקורה אחרי זה.

דניאל הרשקוביץ: גם לא היתה בעיה עם ההסכם הקואליציוני.

זבולון אורלב: נכון.

זבולון אורלב: כפי שאומר השר, גם בהסכם הקואליציוני לא היתה בעיה, לא היה ויכוח בכלל.

זבולון אורלב: רק אמרנו שנשים את זה ליתר ביטחון, כי סבלנו מאוד מיולי תמיר.

זבולון אורלב: היא לא אמרה שזה לא חשוב, אבל בפועל כשהיה קיצוץ רוחבי היא נתנה לנו עוד שתי סטירות.

איתן כבל: אני מניח שהיא עשתה כך בגלל האכסניה שבה זה מונח, כי היא חשבה שהם ירוצו כדי להביא את הכסף.

זבולון אורלב: נכון.

זבולון אורלב: הרב במברגר, מנכ"ל עמותת עמינדב, בבקשה.

הרב צבי במברגר: נראה שנאמר הכול, ובהחלט נאמרו גם תשובות מספקות, בהנחה שהכול יקרה.

הרב צבי במברגר: אני רוצה להוסיף שני עניינים, האחד לגבי השאלה ששאלת, חבר הכנסת אורלב, לגבי מה המחיר.

הרב צבי במברגר: צריך לקחת בחשבון שהמחיר הוא לא רק התשלום השוטף, דמי כיס ודברים כאלה.

הרב צבי במברגר: יש פה מחיר כבד בקשר לאמינות שלנו.

הרב צבי במברגר: אנחנו גופים שעשרות שנים מתנהלים, מקפידים לשלם, עם מוסר תשלומים גבוה, לא מפספסים יום אחד לא בתשלומי כיס לבנות ולא בגובה התשלומים, בדיוק לפי הטבלאות, תשלומים לספקים.

הרב צבי במברגר: אין שום סיבה שבגלל גורמים חיצוניים אנחנו נפגע באמינות שנרכשת במשך שנים, ולכן גם הדחיפות היא מאוד חשובה.

הרב צבי במברגר: כל יום שמשהים כספים לאנשים בלי סיבה, אין לזה סיבה.

הרב צבי במברגר: אותו דבר עלויות הדירות של מימון בבנקים כדי לעמוד באמינות שלנו.

הרב צבי במברגר: קל לנו להגיד שאין לנו כסף ולא לשלם, זה פשוט, אבל אנחנו כן רוצים לשלם.

הרב צבי במברגר: כיוון שיש לנו אמינות גם בבנקים, כולנו מצליחים לגייס הרבה מאוד מיליונים בבנקים, אבל צריך לדעת שאלה עלויות הרבה מעבר לכל תקציב שבו מדובר על תוספות.

הרב צבי במברגר: אני מקווה מאוד ומזמין את עצמנו שיארגן היושב-ראש על פיתוח השירות הלאומי, על הגדלת תקנים.

הרב צבי במברגר: לא רק על סתימת חורים ויציאה מביצות שאנחנו כל שנה נכנסים אליהן, אלא שנוכל לקיים גם ישיבות שיש בהן תוכניות לעתיד שבהן השירות הלאומי מתרחב, גם משרד החינוך, גם במינהלת, גם במקומות אחרים, ותקציבו גם הוגדל אחרי הרבה מאוד שנים.

זבולון אורלב: תודה.

זבולון אורלב: סוזנה כהן-וקסלר, מנהלת גן תצפית, בבקשה.

סוזנה כהן-וקסלר: אני מצטרפת לדברי חיה שמואל.

סוזנה כהן-וקסלר: פעם ראשונה שאני בכנסת, ואם כולם כל כך חושבים שזה חשוב אז למה אנחנו יושבים פה?

סוזנה כהן-וקסלר: כי סדרי עדיפויות גם נקבעים במתן תקציב.

סוזנה כהן-וקסלר: אני מנהלת של גן תצפית, שזה אשכול גנים.

סוזנה כהן-וקסלר: מגיעים עד 80 ילדים, יש לנו כ-70 אנשי צוות.

סוזנה כהן-וקסלר: מגיעים ילדים שעוד שנה יהיו מוגדרים כילדים עם פיגור, ילדים עם הפרעות התנהגות, בעיות שפה, ואחרי שנה הם יגיעו למקומות שונים.

סוזנה כהן-וקסלר: אני אישית לא הייתי יכולה להפעיל את הגן בלי בנות השירות.

סוזנה כהן-וקסלר: אני חושבת שזה שהיום יש לי מתוך תשע בנות רק חמישה תקנים דרך משרד החינוך אומר שאני צריכה לחפש מימון דרך כספי הורים, כסף שהיה אמור להגיע לתוכניות ולחוגים, וחלק ממנח"י שאני יכולה להגיד שזו תרומה מאוד גדולה, אבל זה לא צריך להיות כך.

סוזנה כהן-וקסלר: כל המנהלים חושבים בצורה דומה מאוד, ולא אחזור על דברים שנאמרו, אבל בנקודת המשבר שאנחנו נמצאים בה ברמה החינוכית הערכית של הנוער, ל-40 הבנות שמגיעות אלינו זו הזדמנות להיכנס לעולם של הבגרות, לעולם של האנשים הגדולים, עם תיאום הציפיות.

סוזנה כהן-וקסלר: אנחנו גם נותנים להן המון כיוון.

סוזנה כהן-וקסלר: זו מטפורה של מגדלור, וכשהן מגיעות אלינו הן מגיעות כבנות ויוצאות עם ערכים עם כיוון אחר בחיים.

סוזנה כהן-וקסלר: זה קצת הזוי, ואני אומרת את זה ממקום של מיקרו ולא של מקרו, שאנחנו יושבים פה.

סוזנה כהן-וקסלר: כפי שחבר הכנסת מילר אמר, זה לא צריך להיות קשור בכלל לפוליטיקה.

סוזנה כהן-וקסלר: לא יכול להיות שזה ממשיך להיות משהו שקשור לכספים.

סוזנה כהן-וקסלר: אני מזמינה אתכם לראות את העבודה שהן עושות יום-יום.

סוזנה כהן-וקסלר: אי-אפשר להפעיל את המקומות שלנו בלי בנות השירות.

זבולון אורלב: תודה רבה.

זבולון אורלב: אני רוצה לסכם את הישיבה הזאת ולומר שהוועדה, על כל משתתפיה, משבחת מאוד את המפעל של השירות הלאומי, בפרט את המתנדבות והמתנדבים שפועלים במערכת החינוך ועושים עבודת קודש, עם אוכלוסיות תלמידים של החינוך המיוחד, עם תלמידים עם מוגבלויות, עם לקויות למידה, עם תלמידים עולים, עם תלמידים שבאים למערכת עם חסך סוציו-אקונומי וגם בעיות נוספות, וגם ביתר המערכות, אם כי היום אנחנו עוסקים בשירות הלאומי של מערכת החינוך.

זבולון אורלב: הוועדה שולחת ברכה חמה לבנות, שידעו שמהבית הזה יש להן גיבוי מלא, הוקרה והערכה רבה מאוד לפועלן.

זבולון אורלב: הוועדה רושמת בצער את הבעיה התקציבית החוזרת ונשנית כמעט מדי שנה, של השירות הלאומי במערכת החינוך, שסובל מבעיה שמשמעותה תקצוב חסר.

זבולון אורלב: השנה משמעותו חוסר של כ-35 מיליון שקלים עד לסיום שנת התקציב הנוכחית.

זבולון אורלב: העמותות המוכרות, הגופים המוכרים, לא קיבלו את התקציב הזה, עובדה שפוגעת ביציבות שלהם, פוגעת באמינות שלהם, פוגעת ביכולת שלהם לפעול.

זבולון אורלב: הוועדה רושמת לפניה את הודעת השר, לפיה ראש הממשלה הורה להקצות את התקציב הדרוש לשירות הלאומי, ואת ההודעה של נציגת האוצר לפיה ועדת הכספים תקבל פנייה תקציבית לכל המאוחר מחר בבוקר, על סך 35 מיליון שקלים לשנת 2009 כתוספת חד-פעמית.

זבולון אורלב: הוועדה תובעת מהממשלה להסדיר אחת ולתמיד את תקציב השירות הלאומי במלואו בבסיס התקציב, כדי להפסיק את הטקס השנתי המביש של הבעיה התקציבית.

זבולון אורלב: לדעת הוועדה זכותה של כל בת ובן הפטורים משירות ביטחון על-פי חוק לשרת עד שנתיים בשירות לאומי או אזרחי, ולא להסתפק אך ורק במכסות הקיימות כיום.

זבולון אורלב: הואיל וחסרים בתקציב 2010 כ-51 מיליון שקלים לתקציב השירות הלאומי, מבקשת הוועדה מהשר לפעול כבר מעתה על-מנת להסדיר את תקציב 2010 ולדווח לוועדה עד דצמבר האם הבעיה נפתרה והאם יש צורך לקיים דיון נוסף או לקיים פעילות נוספת.

זבולון אורלב: הוועדה רשמה לפניה כי מייד עם אישור ועדת הכספים של ההעברה התקציבית משרד החינוך יחתום על ההסכמים עם העמותות תוך שבוע ימים, ובמסגרת זמן זו גם יעביר מקדמה על סך שבעה מיליון שקלים על חשבון ההכשרות למפעילים המוכרים.

זבולון אורלב: כמו כן רשמה הוועדה לפניה את הודעת המשרד שיפנה בדחיפות לקבל את אישור החשב הכללי למשרד האוצר על-מנת לשלם בעבור השירות הלאומי בתקופה מ-1 בספטמבר ועד מועד חתימת ההסכמים.

זבולון אורלב: האם יש למישהו הערות לגבי הסיכום הזה?

הרב צבי במברגר: שבעה מיליון זו לא מקדמה, זה בעבור תשלומים בחוזה הקודם.

הרב צבי במברגר: בנוסף תהיה גם מקדמה.

דוד פלבר: אל תוסיפו.

דוד פלבר: על החודש שחסר לכם התחייבנו, את זה תקבלו.

זבולון אורלב: להעביר תשלום, במקום מקדמה.

זבולון אורלב: תודה רבה.

זבולון אורלב: הישיבה נעולה.